text: Vandtårnet i Højer har fået nyt liv
  26 september 2015 kl. 15.40
  Takket være en håndfuld lokale ildsjæle er det gamle vandtårn i Højer blevet omdannet til et udsigtspunkt.
  Finn Hansen og fire andre fik idéen med at omdanne Højer Vandtårn til et udsigtspunkt.
  - Hvis vi i et lokalsamfund som Højer vil sikre en udvikling, så kan vi ikke forvente, at nogen kommer og gør det for os. Vi skal gøre det, fordi det interesserer os, og fordi det har betydning for vores lokalsamfund, siger Finn Hansen til TV SYD.
  Lokalrådet har stået for renoverings- og ombygningsprojektet, der har kostet 2 millioner kroner, og pengene er blandt andet skaffet via Realdania, A.P. Møller Fonden og Tønder Kommune.
  - Hver gang det lykkes med et projekt som det her, så gør det os stolte i byen. Det gør, at vi synes, det godt kan lade sig gøre, og at det er værd at bo i Højer, siger Finn Hansen.
  Frivillige ildsjæle som Finn Hansen bliver i den kommende uge fejret med en stor ildsjæle-festival arrangeret af Realdania.
  